352. ΑΠΟΦΑΣΗ ΥΠΟΥΡΓΟΥ ΜΕΤΑΦΟΡΩΝ ΚΑΙ ΕΠΙΚΟΙΝΩΝΙΩΝ Αριθ. Α-οικ. 68631/5717 της 28 Δεκ.2007-9 Ιαν.2008 (ΦΕΚ Β΄4) Προσκόμιση ισχύοντος δελτίου τεχνικού ελέγχου, για τα ενάριθμα επιβατικά ιδιωτικής χρήσης αυτοκίνητα, κατά τη διαδικασία μεταβίβασης αυτών.  Έχοντας υπόψη τις διατάξεις: 1. Του άρθρου 16 του ν. 2753/1999 (Α΄ 249) με το οποίο ρυθμίζεται η διαδικασία μεταβίβασης ενάριθμων επιβατικών ιδιωτικής χρήσης αυτοκινήτων, όπως αυτή ισχύει. 2. Τις περίπτωσης εε της υποπαραγράφου α’ της παραγράφου 4 του άρθρου 18 του ν. 3446/2006 «Οργάνωση και λειτουργία αρχών ελέγχου κυκλοφορίας των οχημάτων -Ρυθμίσεις για τις επιβατικές μεταφορές και άλλες διατάξεις» (Α΄ 49). 3. Του άρθρου 90 του π.δ. 63/2005 «Κωδικοποίηση της νομοθεσίας για την Κυβέρνηση και τα Κυβερνητικά Όργανα» (Α΄ 98). 4. Την ανάγκη προσκόμισης ισχύοντος δελτίου τεχνικού ελέγχου, κατά τη διαδικασία μεταβίβασης ενάριθμων επιβατικών ιδιωτικής χρήσης αυτοκινήτων οχημάτων, για λόγους οδικής ασφάλειας. 5. Το γεγονός, ότι, από τις διατάξεις της απόφασης αυτής δεν προκαλείται δαπάνη σε βάρος του Κρατικού Προϋπολογισμού, αποφασίζουμε: 1. Κατά τη μεταβίβαση ενάριθμων επιβατικών ιδιωτικής χρήσης αυτοκινήτων οχημάτων, σύμφωνα με τις εκάστοτε ισχύουσες διατάξεις, θα κατατίθεται, υποχρεωτικά, ισχύον δελτίο τεχνικού ελέγχου, από ΚΤΕΟ. 2. Το ισχύον δελτίο τεχνικού ελέγχου, θα κατατίθεται, εφόσον, το επιβατικό ιδιωτικής χρήσης αυτοκίνητο, υποχρεούται να έχει εφοδιασθεί με αυτό, με βάσει τις ισχύουσες διατάξεις. 3. Επικυρωμένο φωτοαντίγραφο του ισχύοντος δελτίου τεχνικού ελέγχου, θα τίθεται μαζί με την άδεια κυκλοφορίας, στο σχηματιζόμενο φάκελο του αυτοκινήτου. 4. Η ισχύς της απόφασης αυτής αρχίζει από τη δημοσίευσή της, στην Εφημερίδα της Κυβερνήσεως. 